Steve Jobs

Steven Paul Jobs (* 24. február 1955, San Francisco – † 5. október 2011, Palo Alto) bol americký podnikateľ, vynálezca a investor. Bol jednou z vedúcich osobností počítačového priemyslu a spoluzakladateľom, predsedom a generálnym riaditeľom spoločnosti Apple, predsedom a väčšinovým akcionárom štúdia Pixar, členom predstavenstva konglomerátu The Walt Disney Company po prevzatí Pixaru a zakladateľom, predsedom a generálnym riaditeľom firmy NeXT. Spolu so svojím prvým obchodným partnerom a spoluzakladateľom spoločnosti Apple Stevom Wozniakom je všeobecne uznávaný za spustenie revolúcie v oblasti osobných počítačov v 70. a 80. rokoch 20. storočia. 
Jobs sa narodil v San Franciscu sýrskemu otcovi a americkej matke nemecko-švajčiarskeho pôvodu. Krátko po narodení bol adoptovaný. V roku 1972 začal študovať na Reed College, ale už po jednom semestri štúdium zanechal. Školu však navštevoval naďalej, ale chodil len na kurzy, vrátane kaligrafie, ktorý viedol Robert Palladino. V roku 1974 cestoval po Indii a hľadal osvietenie. Neskôr študoval zen-budhizmus. V roku 1976 založil spolu s Wozniakom spoločnosť Apple, aby predával Wozniakov osobný počítač Apple I. O rok neskôr si spoločne vyslúžili slávu a bohatstvo výrobou a predajom počítača Apple II, jedného z prvých veľmi úspešných masovo vyrábaných mikropočítačov. Jobs videl v roku 1979 komerčný potenciál počítača Xerox Alto, ktorý sa ovládal myšou a mal grafické používateľské rozhranie (GUI). To viedlo k vývoju počítača Apple Lisa v roku 1983, ktorý však nebol úspešný. Po ňom nasledoval v roku 1984 prelomový Macintosh, prvý sériovo vyrábaný počítač s GUI. V roku 1985 sa Macintosh dostal aj do odvetvia desktop publishingu vďaka Apple LaserWriter, prvej laserovej tlačiarni s vektorovou grafikou.
Po dlhom boji o moc s predstavenstvom Applu a jeho vtedajším generálnym riaditeľom Johnom Sculleym bol Jobs v roku 1985 donútený odísť zo spoločnosti. V tom istom roku vzal so sebou niekoľko zamestnancov Applu a založil firmu NeXT, ktorá sa špecializovala na vývoj počítačových platforiem pre vysoké školy a obchodné trhy. Okrem toho pomohol rozvíjať priemysel vizuálnych efektov, keď v roku 1986 financoval vyčlenenie The Graphics Group (neskôr premenovanej na štúdio Pixar) z divízie počítačovej grafiky spoločnosti Lucasfilm Georgea Lucasa. Štúdio Pixar vytvorilo prvý 3D počítačom animovaný celovečerný film "Toy Story" (1995) a stalo sa významným animačným štúdiom, ktoré odvtedy vyprodukovalo viac ako 25 filmov.
V roku 1997 sa Jobs vrátil do Applu ako generálny riaditeľ potom, ako spoločnosť prevzala NeXT. Do veľkej miery sa zaslúžil o oživenie Applu, ktorý bol na pokraji bankrotu. Úzko spolupracoval s britským dizajnérom Jonym Ivom na vývoji radu produktov, ktoré mali väčší kultúrny dosah, počnúc reklamnou kampaňou „Think different“ a končiac obchodom Apple Store, App Store (iOS), počítačom iMac, iPadom, iPodom, iPhonom, iTunes a iTunes Store. V roku 2001 bol pôvodný operačný systém Mac OS nahradený úplne novým operačným systémom Mac OS X (teraz známy ako macOS), ktorý bol založený na platforme NeXTSTEP firmy NeXT, čím operačný systém prvýkrát získal moderný unixový základ. V roku 2003 bol Jobsovi diagnostikovaný neuroendokrinný nádor pankreasu. Zomrel 5. októbra 2011 vo veku 56 rokov na zástavu dýchania súvisiacu s týmto nádorom. V roku 2022 mu bola posmrtne udelená Prezidentská medaila slobody.